

 **Рег.№  ДАЕУ-10280/ 25.06.2021**

**П Р А В И Л А**

**относно реда и условията за участие на представители на регистрираните за участие в изборите партии, коалиции и инициативни комитети, на български неправителствени организации, които са регистрирали наблюдатели, и на Българската академия на науките в процеса на удостоверяване на съответствието по чл. 213а, ал. 2 от Изборния кодекс**

**Чл. 1. (1)** С настоящите правила се уреждат реда и условията за участие в процеса по удостоверяване на съответствието по чл. 213а, ал. 2 от Изборния кодекс на представители на партиите, коалициите и инициативните комитети, регистрирани за участие в изборите, на български неправителствени организации, които са регистрирали наблюдатели за съответния вид избори, и на Българската академия на науките.

**(2)** В процеса по удостоверяване на съответствието по чл. 213а, ал. 2 от Изборния кодекс имат право да участват само представители на лицата по ал. 1, които са вписани във входящия регистър, воден от Централната избирателна комисия (ЦИК) по смисъла на т. 5 от Решение № 269/22.06.2021 г. на ЦИК и за които ЦИК изрично е уведомила Държавна агенция „Електронно управление“ (ДАЕУ), Българския институт по метрология (БИМ) и Българския институт за стандартизация (БИС).

**Чл. 2.** Председателят на ДАЕУ, председателят на БИМ и председателят на Управителния съвет на БИС утвърждават графици за участие на представителите на лицата по чл. 1, ал. 1 в процеса по удостоверяване на съответствието, които се публикуват на официалната интернет страница на трите институции.

**Чл. 3. (1)** Представителите на лицата по чл. 1, ал. 1 имат право да участват в процеса по удостоверяване на съответствието като присъстват на отделните етапи, осъществявани от екипите за оценяване на съответствието в качеството им на наблюдатели.

**(2)** Представителите на лицата по чл. 1, ал. 1 получават достъп до помещенията, където се извършват дейностите по изпитване, проверка и оценяване на съответствието, след като са удостоверили своята самоличност с лична карта.

**(3)** Представителите на лицата по чл. 1, ал. 1 задължително подписват декларация за неразкриване на информация. При отказ да се подпише декларацията, лицата не се допускат за участие в процеса.

**(4)** При осъществяване на функциите и упражняване на правата си представителите на лицата по чл. 1, ал. 1 се съобразяват и строго спазват въведените противоепидемични мерки с акт на компетентен държавен орган за работа в условията на обявена епидемична обстановка във връзка с COVID-19, както и указанията на ДАЕУ, БИМ и БИС в тази насока.

**(5)** При участие в процеса по удостоверяване и в експертната среща по чл. 4, ал. 2 представителите на лицата по чл. 1, ал. 1 не могат да използват електронни устройства и да правят видео и/или аудио записи.

**Чл. 4. (1)** Резултатите от удостоверяване на съответствието се оформят в проект на доклад.

**(2)** Информацията в проекта на доклад се представя от ДАЕУ, БИМ и БИС на експертна среща в присъствието на представители на лицата по чл. 1, ал. 1, представители на ЦИК и на изпълнителя за техническото осигуряване на машинното гласуване съгласно т. 11 от Решение № 269/22.06.2021 г. на ЦИК.

**(3)** Експертната среща се провежда не по-късно от 2 дена след изготвянето на проекта на доклад като деня и часа на нейното провеждане се обявяват на официалните интернет страници на ДАЕУ, БИМ и БИС.

**ЗАКЛЮЧИТЕЛНИ РАЗПОРЕДБИ**

**Чл. 5.** Настоящите правила се приемат на основание т. 9 от Методиката за удостоверяване на съответствието на доставения тип ТУМГ с изискванията на чл. 213, ал. 3 от Изборния кодекс и т. 9 от Решение № 269/22.06.2021 г. на ЦИК.

**Чл. 6.** Настоящите правила влизат в сила от утвърждаването им със заповед на председателя на ДАЕУ, председателя на БИМ и председателя на Управителния съвет на БИС.

**Чл. 7**. Настоящите правила следва да се прилагат при съгласуваност с Методиката за удостоверяване на съответствието на доставения тип ТУМГ с изискванията на чл. 213, ал. 3 от Изборния кодекс.